Neuvoston yhteinen kanta 11 päivältä maaliskuuta 2002, Euroopan unionin tuesta Lusakan aseleposopimuksen täytäntöönpanolle ja rauhanprosessille Kongon demokraattisessa tasavallassa sekä yhteisen kannan 2001/83/YUTP kumoamisesta



Virallinen lehti nro L 068 , 12/03/2002 s. 0001 - 0003



Neuvoston yhteinen kanta 11 päivältä maaliskuuta 2002, Euroopan unionin tuesta Lusakan aseleposopimuksen täytäntöönpanolle ja rauhanprosessille Kongon demokraattisessa tasavallassa sekä yhteisen kannan 2001/83/YUTP kumoamisesta (2002/203/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 15 artiklan, ottaa huomioon Euroopan unionin tuesta Lusakan tulitaukosopimuksen täytäntöönpanolle ja rauhanprosessille Kongon demokraattisessa tasavallassa 29 päivänä tammikuuta 2001 hyväksytyn neuvoston yhteisen kannan 2001/83/YUTP(1) ja erityisesti sen 10 artiklan, sekä katsoo seuraavaa: (1) Laekenissa 14 ja 15 päivänä joulukuuta 2001 kokoontunut Eurooppa-neuvosto ilmoitti tukevansa täysin Lusakan aseleposopimusta. (2) Neuvosto on 26 päivänä helmikuuta, 14 päivänä toukokuuta, 16 päivänä heinäkuuta, 8 päivänä lokakuuta, 29 päivänä lokakuuta, 19 päivänä marraskuuta ja 10 päivänä joulukuuta 2001 pitämissään istunnoissa hyväksynyt päätelmät Afrikan suurten järvien alueen tilanteesta. (3) Neuvosto on 14 päivänä toukokuuta 2001 hyväksynyt yhteisen kannan 2001/347/YUTP konfliktien ehkäisemisestä, hallinnasta ja ratkaisemisesta Afrikassa(2) sekä määritellyt 25 päivänä kesäkuuta 1998 yhteisen kannan 98/350/YUTP ihmisoikeuksista, kansanvallan ja oikeusvaltion periaatteesta ja hyvästä hallintotavasta Afrikassa(3). (4) Lusakan aseleposopimuksen allekirjoittivat 31 päivänä elokuuta 1999 Kongon demokraattinen tasavalta, Angola, Namibia, Ruanda, Uganda, Zimbabwe, Kongon vapautusliike (Mouvement pour la Libération du Congo) ja Kongon demokraattinen kokoomus (Rassemblement Congolais pour la Démocratie). (5) Yhdistyneiden Kansakuntien turvallisuusneuvosto on hyväksynyt päätöslauselmat 1234(1999), 1258(1999), 1291(2000), 1304(2000), 1332(2000), 1341(2001), 1355(2001) ja 1376(2001). (6) Yhteinen kanta 2001/83/YUTP olisi kumottava, ON HYVÄKSYNYT TÄMÄN YHTEISEN KANNAN: 1 artikla Tämän yhteisen kannan tavoitteena on tukea Euroopan unionin ja sen jäsenvaltioiden toimin Lusakan aseleposopimuksen ja Yhdistyneiden Kansakuntien turvallisuusneuvoston asiaankuuluvien päätöslauselmien täytäntöönpanoa Kongon demokraattisen tasavallan rauhanprosessin yhteydessä. Euroopan unioni on vakuuttunut, että Kongon demokraattisessa tasavallassa voidaan saavuttaa kestävä rauha ainoastaan toteuttamalla kaikille osapuolille oikeudenmukainen ja neuvotteluihin perustuva rauhanjärjestely, kunnioittamalla Kongon demokraattisen tasavallan alueellista loukkaamattomuutta ja kansallista suvereniteettia, kunnioittamalla demokratian periaatteita ja ihmisoikeuksia alueen kaikissa valtiossa sekä hyvien naapuruussuhteiden ja valtioiden sisäisiin asioihin puuttumattomuuden periaatteita ottaen samalla huomioon Kongon demokraattisen tasavallan ja sen naapurimaiden turvallisuusedut. 2 artikla Euroopan unioni tukee toimia, joihin Yhdistyneet Kansakunnat ja Afrikan yhtenäisyysjärjestö ovat ryhtyneet Lusakan aseleposopimuksen ja turvallisuusneuvoston asiaa koskevien päätöslauselmien täytäntöönpanon tukemiseksi rauhanprosessin yhteydessä, sekä toimii tiiviissä yhteistyössä näiden järjestöjen ja muiden asiaankuuluvien kansainvälisen yhteisön toimijoiden kanssa tämän yhteisen kannan täytäntöönpanossa. 3 artikla Euroopan unioni tähtää toiminnassaan edelleen siihen, että Lusakan sopimuksen allekirjoittaneet osapuolet noudattavat tiukasti aseleposopimusta, ja se tukee tämän vuoksi Yhdistyneiden Kansakuntien Kongon demokraattisessa tasavallassa olevien tarkkailijajoukkojen (MONUC) ja yhteisen sotilaskomission toimintaa (CMM). Unioni jatkaa toimiaan, jotta kaikki ulkomaiset joukot vetäytyisivät kokonaan viipymättä Kongon demokraattisesta tasavallasta turvallisuusneuvoston päätöslauselmien mukaisesti. 4 artikla Euroopan unioni tukee aseellisten ryhmittymien sotilaiden aseistariisuntaa, kotiutusta, palauttamista, yhteiskuntaan sopeuttamista ja uudelleensijoittamista koskevan operaation (DDRRR) pikaista toteuttamista Lusakan sopimuksen mukaisesti, sillä se on keskeinen tekijä rauhan palauttamisessa alueelle. Unioni muistuttaa, että operaatio on toteutettava vapaaehtoiselta pohjalta kaikkien Lusakan sopimuksen allekirjoittaneiden osapuolten osallistuessa yhteistyöhön, ja sille on voitava saada kansainväliseltä yhteisöltä tukea yhteensovitetun toiminnan muodossa. Tämän vuoksi unioni tukee Yhdistyneiden Kansakuntien tarkkailijajoukkojen ja yhteisen sotilaskomission toimintaa ja erityisesti sitä, että näitä toimia sovellettaisiin pikaisesti tällä hetkellä Kaminassa oleviin entisiin sotilaisiin. Neuvosto panee merkille komission aikomuksen tukea DDRRR-operaatiota tarkoituksenmukaisin yhteisön toimin. 5 artikla Euroopan unioni jatkaa Kongon sisäisen vuoropuhelun tukemista ja helpottamista. Unioni haluaa, että vuoropuhelulla aikaansaadaan konkreettisia tuloksia mahdollisimman pian riippumattomissa, vapaissa, avoimissa, turvallisissa ja edustavissa olosuhteissa, jotka ovat edellytyksenä Kongon kriisin rauhanomaiselle, yhteisymmärrykseen perustuvalle, oikeudenmukaiselle ja kestävälle ratkaisulle. Euroopan unioni toivoo, että vuoropuheluun osallistujat voisivat päästä sopimukseen, jolla voidaan säilyttää maan yhtenäisyys ja koskemattomuus ja varmistaa oikeusvaltion palauttaminen rauhanomaisen siirtymäkauden kautta hyvän hallintotavan palauttamiseksi, ihmisoikeuksien ja perusvapauksien kunnioittamiseksi ja demokratiaan paluun valmistelemiseksi. Kongon demokraattisen tasavallan siirtymäkautta ja instituutioita koskevassa sopimuksessa on erityisesti vastattava Kongon kansalaisuutta sekä armeijan ja valtion uudelleenjärjestelyä koskeviin ratkaiseviin ongelmiin, jotta saadaan palautettua edustava demokratia, joka on maan kestävän ja oikeudenmukaisen kehityksen tae. 6 artikla Euroopan unioni jatkaa Kongon demokraattiselle tasavallalle annettavaa humanitaarista apua ja antaa tukensa maan jälleenrakennukseen ja kehitykseen huolehtien siitä, että se tulee maan koko väestön ja kaikkien alueiden hyödyksi ja että se edistää dynaamisesti ja ennakoivasti rauhanprosessia tukemalla Kongon valtion jälleenrakentamista, hyvän hallintotavan palauttamista, taloudellisen tilanteen parantamista sekä ihmisoikeuksien kunnioittamista. Neuvosto panee merkille komission aikomuksen jatkaa toimiaan edellä mainittujen tavoitteiden saavuttamiseksi. Näin ollen neuvosto on tyytyväinen erityisesti siihen, että komissio on 21 päivänä tammikuuta 2002 allekirjoittanut kahdeksannen Euroopan kehitysrahaston (EKR) Kongon demokraattista tasavaltaa koskevan maaohjelman, mikä on osoitus unionin lujasta sitoumuksesta kyseistä maata ja sen väestöä kohtaan, ja panee merkille komission aikomuksen panna se täytäntöön sen mukaan, miten kansallinen sovinnonteko sekä vakaus- ja turvallisuustilanne edistyy. 7 artikla Euroopan unionin yhteistyössä Kongon demokraattisen tasavallan konfliktiin osallisiksi joutuneiden maiden kanssa otetaan huomioon toimet, joita ne toteuttavat Lusakan sopimuksen ja asiaankuuluvien turvallisuusneuvoston päätöslauselmien täytäntöönpanemiseksi. 8 artikla Euroopan unioni tukee edelleen Arushan sopimukseen perustuvaa Burundin rauhanprosessia, jonka onnistuminen liittyy Kongon kriisin ratkaisuun ja joka voi olla esimerkkinä Afrikan tämän alueen kaikille maille, joilla on varsinkin etnisistä syistä johtuvia väkivaltaisuuksia. Tässä yhteydessä unioni tukee Suurten järvien alueen rauhaa, turvallisuutta, demokratiaa ja kehitystä käsittelevän kansainvälisen konferenssin pitämistä heti, kun Lusakan ja Arushan rauhanprosessien kehittyminen sen mahdollistaa ja kun asianomaiset valtiot niin päättävät. 9 artikla Euroopan unioni ja sen jäsenvaltiot varaavat oikeuden muuttaa Lusakan sopimuksen täytäntöönpanoa tukevia toimia tai peruuttaa ne, jos sopimuksen osapuolet eivät noudata sopimuksen ehtoja. 10 artikla Kumotaan yhteinen kanta 2001/83/YUTP. 11 artikla Tämän yhteisen kannan täytäntöönpanoa seurataan säännöllisesti. Yhteistä kantaa tarkastellaan uudelleen ennen 28 päivää helmikuuta 2003. Yhteistä kantaa voidaan kuitenkin tarkastella uudelleen ennen tätä päivämäärää ja erityisesti silloin, kun Lusakan sopimuksen täytäntöönpanosta ja Kongon sisäisestä vuoropuhelusta on saatu lopullisia tuloksia. 12 artikla Tätä yhteistä kantaa noudatetaan päivästä, jona se hyväksytään. 13 artikla Tämä yhteinen kanta julkaistaan virallisessa lehdessä. Tehty Brysselissä 11 päivänä maaliskuuta 2002. Neuvoston puolesta Puheenjohtaja J. Piqué i Camps (1) EYVL L 29, 31.1.2001, s. 1. (2) EYVL L 132, 15.5.2001, s. 3. (3) EYVL L 158, 2.6.1998, s. 1.